‘हर अंक एक विशेषांक’ प्रस्‍तुत करने वाली हिन्‍दी की इस शीर्ष पत्रि‍का के अंक में कविता के लिए इस बार कुछ ज्यादा ‘स्पेस’ है. वरिष्‍ठ कवि विजेन्द्र, ज्ञानेन्द्रपति, रामदरश मिश्र के साथ यश मालवीय के 4 नवगीत हैं. युवा कवि नीलोत्पल की एक ताजा कविता ‘हम खड़े हैं कटे पेड़ों के नीचे’ उम्दा हैं. विशेष प्रस्‍तुति में वरिष्‍ठ कवि लीलाधर मण्‍डलोई ने हरिओम राजौरिया की कविताओं को प्रस्तुत करते हुए लिखा है, -‘हरिओम की कविताओं में एक बात गौरतलब है-सीधी पहुंच बनाने वाली भाषा’. ... ‘कथन’ के इस अंक में हरेप्रकाश उपाध्‍याय की प्रेम कविताएं भी हैं. हरेप्रकाश इन दिनों खूब प्रेम कविताएं लिख रहे हैं. ‘बुराई के पक्ष में’ शंखनाद के साथ कविता लिखने वाला कवि धड़ाधड़ प्रेम कविताएं लिख रहा है, इन दिनों में मन में यही सवाल है !